## Justícia convoca les ajudes per a obertura de fosses i exhumacions de víctimes desaparegudes durant la Guerra Civil i la dictadura

*** Les ajudes estan destinades a projectes duts a terme per ajuntaments, mancomunitats i diputacions de la Comunitat Valenciana
* El termini de presentació d’instàncies finalitza l’11 d’agost de 2025**

La Conselleria de Justícia i Administració Pública ha convocat les ajudes per a obertura de fosses i exhumacions de víctimes desaparegudes durant la Guerra Civil i la dictadura. El pressupost per a l’exercici 2025 és d’un total de 200.000 euros.

L’objectiu d’estes ajudes és donar suport a projectes destinats a la localització, verificació, delimitació de les fosses, exhumació, estudi antropològic, custòdia i inhumació de les víctimes desaparegudes durant la Guerra Civil i la dictadura, fets per ajuntaments, mancomunitats i diputacions de la Comunitat Valenciana.

Justícia ha obert el termini de presentació d’instàncies, que va del 23 de juliol a l’11 d’agost de 2025. Podran presentar-les les entitats anteriorment citades, per via telemàtica, a través de la seu electrònica de la Generalitat. La concessió de subvencions es tramitarà en règim de concurrència competitiva.

**Bases reguladores**

D’igual manera, en el [DOGV de 22 de juliol](https://dogv.gva.es/va/resultat-dogv?signatura=2025/28443) es troben publicades les bases reguladores que tenen per objecte establir el règim de concessió d’estes subvencions.

En estes es concreten quatre fases: investigacions preliminars (localització, verificació i delimitació), investigació arqueològica o treballs de camp, investigació forense o treballs de laboratori (estudi antropològic, informe final i custòdia), i destinació final (inhumació).

La valoració dels projectes presentats s’efectuarà d’acord amb criteris com l’existència de familiars vius fins al quart grau o la viabilitat tècnica i econòmica del projecte, tenint en compte aspectes com la metodologia i qualitat del projecte d’actuació arqueològica, la definició dels resultats esperats i el calendari, els recursos humans i materials previstos o l’aportació de mitjans propis.

També es valorarà el risc de deterioració de les restes de víctimes, o de les zones en les quals es localitzen d’acord amb les dades disponibles, la incidència del projecte (potencials restes de víctimes interés social i cultural), que siguen projectes amb alguna de les fases ja iniciades, així com l’experiència, trajectòria especialització de les entitats sol·licitants, o la participació conjunta de diverses entitats en el projecte.

En l’execució de cada projecte les entitats beneficiàries hauran d’observar les recomanacions del protocol elaborat pel Departament de Medicina i Odontologia de la Universitat de València per a l’obtenció i tractament de les mostres òssies de les fosses, amb la finalitat de minimitzar el risc de contaminació que dificulte l’anàlisi d’ADN.

Fecha: 23/07/2025